钦定古今图书集成/明伦汇编/皇极典/第232卷 > 《圣德合天地赋》〈以圣德昭彰合于天地为韵〉宋·田锡
## 钦定古今图书集成/明伦汇编/皇极典/第232卷 > 《圣德合天地赋》〈以圣德昭彰合于天地为韵〉宋·田锡

圣德昭宣，巍乎焕然，广大而下蟠于地，高明而上极
于天。地道以卑，我则小心而翼翼；天心以健，我则终
日以乾乾。《洪范》曰：“思作睿，睿作圣。”常心逸于万务，每躬亲于庶政。文明取象，圜穹垂昭晳之文；恭默无为，
方舆顺发生之令。阅史官之图箓，披夫子之文章。尧
舜禅让谓之帝，羲轩拱揖谓之皇。汉文或尚杂霸道，
夏禹则首隆王纲。虽殊途而光被，实同德而昭彰。宜
乎恩普黎元，泽均品汇。鹿鸣食野以斯乐，鱼性悦泉
而自遂。亦犹高无不覆，三辰垂象于昊天；广无不包，
万物流形于厚地。天之道，福谦也，所以用人于朝；地
之道害盈也，所以用德胜妖。礼或称乎穆穆，《诗》或咏
乎昭昭。睿圣崇高，固难窥于户牖；谟“猷静谧，亦下采
于刍荛。”美哉！仁比春融，量能海纳。信一德以允若，与
二仪之吻合；濡之惠泽，若吐自于山川；扇以皇风，比
来从于阊阖。故得保兴隆于帝图，常覆育于中区。故
天不爱其道而祥风入律，地不爱其宝而器车在涂。
所以封泰山以告成，既尽善也；禅梁父而报本，不亦
宜乎！今我后功掩百王，恩敷万国，齐夷夏于大信，纳
生灵于寿域。故风雨咸若，阴阳不忒。大哉！“荡荡巍巍，
与乾坤而合德。”